3หน่วยงานถกรับมือค่าหยวน
ธปท.เชื่อระยะยาวดีต่อส่งออก คาดบึ้มกระทบท่องเที่ยวไม่นาน
20 ส.ค. 2558

ธปท.เชื่อระยะยาวดีต่อส่งออก คาดบึ้มกระทบท่องเที่ยวไม่นาน
ธปท.หารือ 3 หน่วยงานรับมือผลกระทบหยวนอ่อนค่า ย้ำระเบิดราชประสงค์กระทบน้อย 
นายเมธี สุภาพงษ์ ผู้ช่วยผู้ว่าการ สายนโยบายการเงิน ธนาคารแห่งประเทศไทย (ธปท.) เปิดเผยว่า เพื่อเตรียมการรองรับผลกระทบจากการลดค่าเงินหยวนของจีน ธปท.ได้มีการหารือร่วมกันใน 3 หน่วยงาน คือ กระทรวงพาณิชย์ กระทรวงการคลัง และ ธปท.โดยขณะนี้ยังไม่มีความกังวลต่อการอ่อนค่าลงของเงินหยวน และมองกันว่า การดำเนินนโยบายของจีนที่ทำให้ค่าเงินหยวนปรับตัวอ่อนค่าลงในระยะสั้น ส่งผลต่อเงินบาท และค่าเงินในภูมิภาคให้ปรับตัวอ่อนค่าลงด้วยเช่นกัน
อย่างไรก็ดี เชื่อว่าในระยะยาวการปรับตัวของจีนน่าจะส่งผลบวกต่อเศรษฐกิจไทย เนื่องจากหากเศรษฐกิจจีนได้รับผลบวกจากการดำเนินนโยบายภายใต้ค่าเงินที่อ่อนลง อาจจะสามารถกระตุ้นความต้องการซื้อสินค้าไทยและอาเซียนได้มากขึ้น ซึ่งจะเป็นผลดีในระยะยาว แต่ขณะเดียวกันภาคเอกชนของไทยก็ควรมีการปรับปรุงคุณภาพสินค้าด้วย เพื่อยกระดับสินค้าไทยในอนาคตให้ได้รับการความต้องการจากตลาดมากขึ้น ไม่ใช่หวังพึ่งให้ค่าเงินอ่อนเท่านั้น
สำหรับเหตุการณ์ระเบิดที่แยกราชประสงค์นั้น นายเมธี กล่าวว่า น่าจะมีความคืบหน้าขึ้นเรื่อยๆ และหากไม่มีเหตุการณ์อะไรเพิ่มเติม ความเชื่อมั่นของการท่องเที่ยว และความเชื่อมั่นของคนไทยเองก็น่าจะกลับมาได้โดยเร็ว เพราะเท่าที่ดูภาคการท่องเที่ยวของไทย ที่เคยได้รับผลกระทบจากเหตุการณ์ทางการเมืองในอดีตสามารถฟื้นตัวได้เร็วมาก ภายใน 2-3 เดือนเท่านั้นหลังจากสถานการณ์สงบ
“นักท่องเที่ยวชาวเอเชียใช้เวลาตัดสินใจไม่นานในการเดินทางมาท่องเที่ยว หากเห็นว่าสถานการณ์ปกติแล้ว ฉะนั้นเหตุการณ์ที่เกิดขึ้นน่าจะกระทบการท่องเที่ยวระยะสั้นๆ เท่านั้น ทำให้นักลงทุนเลื่อนท่องเที่ยวไทยออกไปชั่วคราว ด้านผลกระทบทางเศรษฐกิจขณะนี้ยังไม่มี เบื้องต้นกระทบแค่ภาคท่องเที่ยวระยะสั้นเท่านั้น” นายเมธี กล่าว
ทั้งนี้ ในวันที่ 17-18 ก.ย.ที่จะถึงนี้ ธปท.จะจัดสัมมนาวิชาการประจำปี 2558 เรื่อง “เศรษฐกิจไทยกับบริบทใหม่ทางเศรษฐกิจ” (The Thai Economy under the New Normal) ณ ห้องบางกอกคอนเวนชั่น โรงแรมเซ็นทาราแกรนด์ กรุงเทพฯ โดยงานสัมมนาในปีนี้จะเป็นการแลกเปลี่ยนถึงบริบทใหม่ของเศรษฐกิจไทย เพราะช่วงหลายปีที่ผ่านมามีการเปลี่ยนแปลงเชิงโครงสร้างของเศรษฐกิจการเงินโลก รวมทั้งโครงสร้างเศรษฐกิจไทยมีการเปลี่ยนแปลงอย่างชัดเจนในมิติต่างๆ อาทิ การค้าระหว่างประเทศชะลอลงจากปัจจัยเชิงโครงสร้าง ระบบการเงินโลกที่เชื่อมโยงมากขึ้น และส่งผลต่อภาวะการเงินในประเทศ เงินเฟ้อที่มีทิศทางต่ำลงจากปัจจัยภายนอกมากขึ้น และโครงสร้างประชากรที่กำลังเข้าสู่สังคมสูงวัย เป็นต้น